mteb/NusaParagraphTopicClassification huggingface dataset:
Tipe orang nyang kerjanye di kantor, pecaye ato kagak, bise bangat dibedain ame orang nyang kagak kerje di kantor. Mungkin gegara lingkungan nyang ngebentuk beda kali, ye, jadinye nyang di kantor, mah, samenye ame nyang di kantor, nyang kagak ngantor, ye, samenye ame sesame kagak ngantor juge. Orang kantoran biasenye tipenye agak antisosial, soalnye punye prinsip kalo kantor enih cuman tempat kerje, bukan buat besosialisasi, ato bahkan ampe bikin hubungan temen. Cuman, ade juge nyang tipenye humoris, biar kalo di kantor kagak sepi-sepi amat, jadi die nyang mancing ngakak anak-anak kantor make lawakannye. Terus, kagak jarang juge nyang tipenye pemales. Gegara enih, makanye ampe keluar istilah kantor toxic, soalnye orang kek ginih biasanye kerjanye kagak bener, ade bae sala nyang diulang-ulang, kagak bise nyampe target terus-terusan, terus demen ngobrol kagak penting pas jam kerja. Terakhiran, ade juge nyang tipenye overcommited worker ato kebalikan dari si pemales; demen bangat kerje! Kerjaan ape aje die okein. Kadang ngebantu, tapi kagak jarang suke makan temen ndiri!
Menurut elu, profesi yang berkaitan sama masakan ape aje? Koki? Pemilik restoran atau toko kue? Kedua entu emang termasuk profesi yang berkaitan sama masakan. Tapi selan dua entu, ade banyak lagi profesi yang berkaitan sama masakan. Elu udeh pernah denger profesi penguji badogan? Nah, entu termasuk profesi yang berkaitan sama badogan. Orang yang profesinye entu, kudu tau bener bahan dasar-dasar badogan dan bentuk-bentuk badogan, serta tau gimane bikin biar ade bermacem-macem. Selaen entu, ade juga nih food stylist alias penata saji. Orang yang profesinye entu, kudu bisa nata badogan secara bagus. Terus ade juga ilmuwan badogan, yang tugasnye neliti kandungan zat kimia yang ada di badogan. Abis entu ade yang namanye pencipta rasa, tugasnye entu bikin bumbu-bumbu buat aneka produk. Nah entu die contoh-contoh profesi yang berkaitan sama masakan selaen koki dan pemilik restoran.
Dulu tuh aye demen banget ama olahraga, saking demennye kalo aye bosen pasti mending olahraga. Karna udeb kebiasa, jadi tuh kalo kaga olahraga badan kaga enak rasanye. Aye pan hobi banget tuh ama olahraga futsal tapi teryata kalo mao jago bukan cuma maen futsal mulu. Teryata kondisi nafas kite juga harus teratur supaya kuat ngejar lawan. Mangkanye jogging tuh perlu, soalnye kalo masalah napas aye akuin aye tuh lemah banget dah. Baru berapa menit maen udeh ngos-ngosan pasti. Teryata latihan fisik juga perlu, olahraganye mah gampang, kite jongging aja yang sering, supaya makin lama tuh kite makin kuat buat atur napas.
Ade perkembangan nyang bise kite liat dalem dunia pendidikan Islam (pesantren) dalem dua dekade terakhir. Pertama, nyang mulai tumbuh ame berkembangnye ntu tradisi “kajian” atawa  “pengkajian” dalem bentuk halqah atawa seminar. Biasanye diadain dalem rangkaian acara hari besar keagamaan, ntu salah satunye haul, atawa Mauludan. Materi nyang dibahas dalamnye halqah lebih persoalan nyang dialamin sehari-hari, pembahasannye juge lebih “akademis” ame  multi-disipliner. Pembahasan laen nyang bagus buat diacungin jempol dari dunia pendidikan Islam ntu ade gerakan literasi di lingkungan pesantren sekarangan eni. Sebenernye tradisi eni, kebahasaan atawa baca-tulis eni kagak bise dipisahin ame dunia pesantren. Tapinye sebagain kesadaran nyang anyar buat ngembangin keilmuan ame potensi pelajar (santri) belom berlangsung sepegimane mestinye.
Ape aje barang elektronik yang elu tau? Tau setrika uap kagak? Atau elu mau beli? Udeh tau ape aje tentang entu barang elektronik? Setrika uap entu alat setrika yang katenye panasnye entu berasal dari uap air jadinye bisa ngalusin pakean yang berkerut secara lebih cepet dan gampang. Pemakeannye entu praktis benrr. Elu cuma perlu nyalain setrika uap, abis entu gantungin pakean pade gantungan yang ade. Selanjutnye abis uap kebentuk, gerakin lobang pipa ke atas dan ke bawah sampe pakeann halus dan rapi. Pake entu setrika uap, elu bisa ngirit waktu setrika bahkan sampe 50%. Nah menarik dan simple bener kan?
Resep minuman nyegerin yang pastinya pada demen dah ama minuman satu ini. Udah terkenal banget, trus orang-orang udah muali pada coba, bikinnye juga gampang banget kaga pake dimasak atau dimacem-macemin dah. Minuman ini ntu namanya infused water, dari namanya keren terus coba bikin dah. Bahan yang mau dipake buat bikinnye mah yang ada aja dikulkas, kebetulan lagi ada stroberry ama lemon. Buahnye yang udeh disiapin tadi tinggal dipotong sesuai ama wadah minuman yang mao dipake, jadi kalo buahnye ntar dimasupin tuh muat. Nah kalo udah dipotong, siapin tuh yang namanya wadah minuman ama isiin aer putih yang mateng ye. Masupin buah strobery ama lemonnye ke aer putih, nah diemin 2 jam dikulkas supaye seger trus kerasa deh tuh sari-sari strpbery ama lemonnye. Minuman ini ntu jangan didiemin lama-lama ye, nanti kalo kelamaan juga kaga seger diminumnye malah kerasa pait-pait gitu dah.
Tenga ari bolong, kite-kite demennye emang nyang bikin seger laklakan. Biasanye, sih, nyang dominan manis biar sedep di mulut. Ade, nih, varian teh nyang bahan dasarnye susu ame teh, tapi cara bikinnye laen dari nyang laen. Kek namanye, teh tarik, cara bikin enih minuman, si susu ame tehnye dicampur di satu gelas, terus siapin gelas kosong laen, nah dituang ganti-gantian di dua gelas ntu, jadi kek tarik-tarikan teh di gelasnye. Kalo udeh jadi, di atasnye ade sedikit busa-busa, ame rasanye dominan manis, tapi ade pait-paitnye dikit. Enih nyang bikin seger kalo tenga ari bolong minum ginian. Apalagi kalo ditambah es, bujuug nyeralak bener ntu di laklakan. Kalo diliat dari penyebarannye, enih teh juge jadi demenan orang Malaysia ame Indie, loh!
Xiaomi TV A2 Series rêsmi masup kê pasaran Indonèsia. Produk êni ngênambah pêrsaingan industri tipi pintêr di Indonèsia karna Xiaomi TV A2 Series punyè layar nyang lèbar dêngan hargè kêjangkau. Mêski hargènyè kêjangkau, tipi pintêr êni ngasih layar nyang lèbar ampè 55 inci dêngan spèsipikasi nyang cukup mumpunin. Tipi êni punyè dimènsi (têrmasup kaki pênyanggè) 1.225,8 × 279,9 × 778,3 mm dêngan bobot 11,23 kg. Warnè itêm dêngan awak bêbahan mètal amè kaki pênyanggè bêbahan plastik. Xiaomi A2 jugè ngêdukung Bluetooth 5.0 amè Wi-Fi 2,4 GHZ/5 GHz, sêhinggè tipi bisè kêhubung langsung amè WiFi rumèh. Tipi êni hadir dêngan pilihan ukuran layar 32 inci, 43 inci, amè 55 inci.
Buat orang tua nyang anaknye udah kecanduan ama game ya harus dibatesin lah, soalnye kalo kaga kaya gitu bahaya. Apalagi sekarang game kan udeh gampang diakses, tinggal unduh aja lewat hp. Pan kite tau radiasi hp tuh kaga bagus buat kesehatan anak. Maka dari itu, kite harus perhatiin lagi deh nyang namanye gam buat anak-anak, jangan sampe anak tuh lepas kontrol ama game nyang di sering maenin. Solanye kalo anak udeh kecanduan bisa-bisa tuh anak lebih tertarik ama game, trus kewajiban belajarnye jadi terbengkalai dah. Maka dari itux kite juga mesti perhatiin lagi jam-jam anak kite dibolehin maen game biar mereka tai batesnye.
Dalem Islam juga mesti tuh kite berbuat kebaikan, terus jaga diri supaya kaga boleh tuh jahat ama orang. Karna kalo kite punya dosa ama orang laen kite mesti minta maap tuh ama nyang udeh kite lukain hatinye. Kalo die masih sakit hati trus kaga ikhlas ama ridho nanti die malah minta pertanggung jawaban di akhirat. Maka dari itu, harus kite jaga tuh perasaan orang, biar aje orang nyang nyakitin hati kite tapi jangan ampe kite bales ama keburukan lagi. Nanti bukan malah dapet pahala. kite nurutin nafsu setan malah makin numpuk lagi dosanye. Jadi hati-hati lahi kite tinggal di dunia karena pan hidup di dunia kaga selamanyr, setiap nyang kite lakuin ada pertanggung jawabannye.
Suatu ganyeman yang sudah bertaraf resto yang sudah mendunia, sangat diperlukan yang namanye kritikus makanan, tugasnye mereka ntu untuk menilai ganyeman yang udeh diciptain atau dimasak oleh resto tersebut , apakah semuanya sudah oke atau masih ada kurang-kurang apa. Hal ini memudahkan kite juga buat tau kualitas ganyeman kite kalo bisa sebelum dijual, dan setelah itu juga enaknye kita jadi punya setifikasi juga untuk mengenalkan ke para warga. Oleh karena itu, dirasanye perlu sekali food critical untuk mengembangan suatu usaha ganyeman. Tugas para foo critical antara laennye pergi ke berbagai tempat makan dan memberikan opininya mengenai makanan yang dia makan. Seperti layaknya reviewer ganyeman
Sebenernya juga acara adat kalo diselipin di acara macem nikahan tuh bagus. Karena pan pasti banyam tuh tamu undangan nyang dateng, mao kaga mao kan ngeliat tuh adat nyang kite pake. Ngenalin juga adat-adat dalem kawinan nyang ada di seluruh Indonesia. Emang sih kaga diwajibin, cuma kaga ada salahnye buat ngelestariin budaya nyang kite punya. Indonesia tuh kaya ama budaya sebenernya, tiap wilayah tuh pasti punya ciri-ciri khas nyang beda-beda. Nah, karena kekayaan itu tugas kite pan tinggal jaga ama ngelestariin doang, ya masa kaga mao juga. Jadi, jangan anggep remeh, suatu saat kaga dipake lagi pan bisa ilang tuh budaya.
Selaen ngikutin pertandingan aye juga pernah nyelenggarain pertandingan tuh di SMA. Waktu itu kan aye punya jabatan sebagai manager futsal, jadi urusan pertandingan futsal nyang ngundang sekolah luar tuh sebagian besar aye nyang ngurusin. Cuma aye ngurusin juga kaga sendiri, banyak pihak nyang bantu trus juga ambil bagian masing-masing. Banyak banget nyang harus aye siapin. Yang pertama mesti bikin rundown acara kan jadi dari rundown itu kite bisa liat apa aja nyang harus disiapin. Trus juga urus perizinan, karna ini kan acara lumanyan gede karna kaga dari dalem sekolah doang, kite juga perlu izin dong dari kepala sekolah buat nyelenggarain pertandingan trus juga biasanye kepala sekolah nyang buka acara.
Merek Apple entu jadi termasuk salah satu perusahaan perintis yang produksi komputer pribadi dan handphone dengan desain yang penuh gaye. Seiring berjalannye waktu, Apple pun juga ngalamin pasang-surut dan mampu di titik sekarang enih dengan ade berbagai gadget cakepnye. Salah satunye entu iPhone, ponsel yang katenye selalu ditunggu model terbarunye oleh seluruh pencintanye di dunia. Sejak kemunculannye mulai pade taon 2007 sampe detik enih, ponsel iPhone entu udeh ngalamin beragam perubahan dan pembaruan. Kagak cuma fisik dan hardware-nye aje, tapi katenye juga dalem hal sistem operasi terus berkembang, demi kenyamanan para penggunanye. Nah ibaratnye ade harga ade barang, kalo elu mau punya hape berkualitas kayak iPhone, elu kudu rajin cari duit dan nabung ye!
Sepak bola kayaknye udeh kagak asing bagi banyak orang kan? Apelagi piala dunia tentang entu bidang olahraga, sepak bola. Lionel Messi seorang atlet sepak bola, kayaknye udeh kagak asing bagi banyak orang walaupun die bukanlah olahragawan favoritnye entu orang, tapi kemungkinannye gede bener kalo die pernah denger tentang Lionel Messi. Katenye, Lionel Messi dikasih julukan La Pulga dari banyak orang. Atlet sepakbola satu entu asalnye dari Argentina dan maen sepakbola buat FC Barcelona. La Pulga yang julukan buat dirinye entu artinye kutu, soalnye walaupun kagak gede, tapi gesit, mirip ciri khas maennye si Lionel Messi. Lionel Messi udeh punya banyak gelar dan titel.
Pêraèran kidul Yogyakarta ngêbêntang dari ujung wètan Gunungkidul ampè ujung kulon Kulonprogo. Banyak pantèi nyang jadi têmpat wisatè alam paporit pêlancong di mari. Mulè dari Sadeng hinggè Ngobaran di Gunungkidul, Parangtritis hinggè Samas di Bantul, ampè Glagah hinggè Trisik di Kulonprogo. Wisatè alam êni têrmasup murèh, tapi punyè risiko bahayè kalo kagak baè-baè. Ombak laut kidul nyang mulènyè antêng, wayah ujan turun, bisè jadi gêdé. Pêrobahan cuacè amè ombak kêgolong ngêdadak sêsuè karaktêr pantèi kidul. Sikap waspadè amat pênting bagi pêlancong dari bêrbagè daèrah nyang pèngèn nyaba pantèi-pantèi kidul. Têkênan arus bawèh jugè punyè gayè tarik nyang tinggi sêhinggè orang nyang kêsèrèt ombak bakal susèh buat ngêlêpasin diri.
Banyak profesi nyang bergengsi di zaman nyang canggih ini, cuma profesi nyang canggih-canggih itu pasti kan dibentuk ama orang nyang namanye guru. Kalo kaga ada guru ya mau gimana kite belajar, emang sih kerja keras masing-masing, cuma segala sesuatu pan butuh proses, jadi jangan pernah ngilangin dah. Itu sebabnye, makin kesini aye berharap banyak nyang mau ngabdi jadi guru, karna bener-bener mulia. Apalagi sekarang, kerjaan jadi guru tuh udeh diperhatiin banget ama pemerintah. Nah udeh enak pan, tinggal kite aja mau bersikap dan milih apa. Nah dari situ tuh aye kepikiran jadi guru, supaya ngelatih minat baca lebih tinggi lagi. Dimulai dari hal kecil kite bisa ngasih tau kebudayaan cerita rakyat ama anak-anak pan.
Kerja di kantoran entu beda orang, beda juga tipe kerja dan lingkungan kerjanye. Kalo pas elu kerja elu demen kerja yang tenang dan bisa konsentrasi di ruangan elu sendiri, kerja di kantor entu tentunye nyediain kelebihan tersendiri. Kalo kerja di kantor entu artinye elu ade ruang elu sendiri, meja komputer maupun laptop, buku, dan tempat buat alat-alat tulis. Elu pun bakalan lebih gampang nyari barang dan nyusunnye, soalnye entu tempat merupakan miliknye elu. Ngehiasnye pake tempelan sticky notes yang ade quotes penyemangat juga biasanye diperbolehin. Jadinye kalo elu demen sesuatu yang bisa nyediain privasi dan elu punya ruangan sendiri buat kerja dan nyimpen barang-barang elu, serta elu bisa konsentrasi buat kerja, mungkin kerja di kantor bisa bikin elu dapetin entu semuanye.
Kalo lagi luang, elu biasanye ngapain? Kalo aye sih, biasanye nonton, baca novel genrenye romantis atau misteri, dan laen-laennye yang aye demen. Waktu entu, aye lagi liburan kuliah semester 7 deh kayaknye, aye lupa hehe. Nah buat ngisi waktu pas liburan, aye beli novel misteri dan juga langganan layanan nonton online, biar aye bisa lakuin aktivitas favorit aye di waktu luang pas liburan entu. Nah biasanye, aye kalo baru bangun tidur bakalan sarapan dan bantuin kerjaan rumah. Abis entu sekitaran siang abis makan, aye biasanya mulai baca novel dah tuh. Terus kalo udah mulai males baca novel, biasanye aye maen hape aje buat fangirling-an. Nah entar pas malem sekitar abis makan malem, biasanye aye baru mulai nonton. Begitu terus deh aktivitas aye kalo lagi liburan di rumah, mulai dari bangun tidur, sarapan, bantuin kerjaan rumah, makan siang, baca novel, maen hape, nonton, tidur lagi deh, hehe.
Elu tau Sachin Tendulkar? Elu tau olahraga populer kriket? Katenye entu, kriket termasuk jadi salah satu olahraga yang paling populer di dunia dan udeh ade banyak nyipatin pemaen jagonye. Nah salah satu pemaen jagoannye entu merupakan Sachin Tendulkar. Die jadi olahragawan favorit bagi beberape orang dan bahkan die dapet "God of Cricket" dari mereka. Tapinye hal entu wajar soalnye Sachin entu udeh berkiprah pade bidang olahraga kriket selama lebih dari 24 taon dan punya rekor internasional jadi pencetak runs, lari buat nyetak skor pade kriket, yang katenye pada saat entu terbanyak pade sejarah, yaitu sebanyak 34357 runs. Nah, hebat ye olahragawan favorit orang-orang satu entu!
Acara bakar-bakar taon baru udah deket nih, waktunya buat siapin bahan-bahan nyang seharusnye udah dilengkapin. Nyak juga kaga ada berentinye ngecebres bae, katanye takut kalo ada bahan nyang ketinggalan jadi repot dah mesti beli-beli lagi. Niatnye kite mau beli udang ama ikan tuh di pasar muara angke, kan di sane udeh terkenal tuh mau nyari ikan jenis ape aje juga ada. Siap-siap dah tuh berangkat petang abis sholat megrib, soalnya paling enak belanja malem udeh gitu kan lebih seger karna baru ditangkep dilaut. Kebetulan pasar muara angke kaga jauh, jadi kalo naik mobil paling 20 menit dah. Kaga lupa tuh sebelum berangkat siapin box nyang isinye es batu biar ikan nyang dibeli kaga bau amis juga kaga berecetan.
Sumpit mêrupakan sênjatè tradisional nyang bêbêntuk pipè panjang dan di dalêmnyè disisipin panèh kêcit buat dilontarin amè bantuan angin dari tiupan mulut. Dalêm pêrkêmbangannyè, sumpit ngalamin bêbêrapè kali pêrobahan pungsi. Mulènyè, sumpit digunèin sêbagè sênjatè buat bêpêrang amè bêburu. Sênjatè êni masing digunèin di sêjumlèh têmpat di Kalimantan Barat, khususnyè Kêtapang. Karang sumpit digunèin sêbagè sêni kêtangkêsan nyang dipêrlombèin. Sêni nyumpit jugè masup kê dalêm kurikulum pêlajaran muatan lokal di sêkola-sêkola di Kalimantan. Bahkan, padè 2011, Pêmêrèntah Kotè Singkawang, Kalimantan Barat, jugè ngadèin turnamèn sumpit bêrskalè intêrnasional. Hal ntu dilakuin sêbagè usahè buat têrus ngêlêstariin sumpit sêbagè sênjatè tradisional nyang lahir sêbagè kêbudayèan asli Nusantara.
Waktu Desember dua taon yang lalu, aye sekeluarga kegiatannye liburan di vila batu. Iye, vila batu. Jadi bangunan entu vila dibuat dari batu. Di dalemnye pun mayoritas terbuat dari batu, mulai bangku-bangku panjangnye, meja ngebadog, meja dapur, tangga, lantai kamar mandinye, dinding kamar mandinye, westafel, dan laennye. Intinye, unik bener deh. Nah kagak entu doang yang bikin ini villa unik, bisa dikate, mayoritas bangunan batu ini dikelilingin kaca tembus pandang. Jadinye, kite bisa liat pemandangan ijo walaupun dari dalem entu vila! Di sekitar entu vila batu tentunye banyak pohon cemara yang julang tinggi. Pokoknye vila dan pemandangan di sono bagus bener deh!
Sebelomnya kita ngomongin olahraga dalem bentuk permaenan yang pake grup atawa kagak bisa dimaenin sendirian. Kali ini, kita ngomongin olahraga masa bocah yang bisa dilakuin sendirian, bisa juga rame-rame. Olahraga ini juga masih bisa kita lakuin ampe gede. Iya, olahraga ini sepedaan. Permaenan waktu bocah yang ngebawa kita kebiasa buat olahraga ampe gede. Pas masih bocah kita sering keluyuran bareng temen-temen. Waktu yang paling diinget maenin sepeda itu pas bulan puasa. Abis saur ama solat subuh bocah-bocah saling nyamper atawa nunggu di satu tempat yang udah dijanjiin sebelomnya. Enaknya sepedaan rame-rame gini bisa ngeboncengin temen yang belom punya sepeda. Jadinya olahraga sembari berbuat baek ke temen laen. Sepeda juga ngajarin bocah ama orang gede buat ramah lingkungan.
Kalo dumbel tadi alat yang kita pake buat olahraga alat berat. Kali ini ada alat olahraga yang biasa dipake emak-emak di rumah, yang seneng olahraga yoga. Buat ngerjain olahraga ini, kita ngebutuhin alat biar kaki atawa badan kita kagak sakit. Alat ini dibilangnya matras, matras yoga. Biar badan emak-emak tetep lentur ama sehat, olahraga yoga ini masuk ke olahraga yang enteng. Kita bisa ngelakuin yang enteng, kayak orang bertapa aja dulu. Walopun kita ngebutuhin matras yoga, alat ini ini kagak bikin rumah berenggah. Kalo kita mau pake, kita bisa gelar alat ini di mana aja. Kalo udah selesai yoga, kita bisa lekuk atawa gulung matras ini. Abis itu, bisa kita simpen di selipan-selipan samping lemari atawa di kolong ranjang.
Waktunye liburan entu saatnye yang tepat buat ke wisata alam kan ye? Nah pas aye lagi liburan taon 2019-an, aye diajakin encingnye aye buat kemping di wisata alam Ranca Upas Bandung bareng anak-anak kembarnye alias sodarenye aye. Hari Sabtu kite berangkat sekitaran jam empat pagi. Setelah beberape jam, akhirnye kite pun sampe di lokasi wisata alam kempingnye. Pas entu masih pagi, sekitaran jam delapanan atau sembilan. Nah walaupun mataharinye jam segitu udeh terbit, entu wisata alam udaranye masih dingin. Abis puas nikmatin udara di entu wisata alam, kite pun akhirnye diriin tendanye kite. Abis entu, kite ngebadog deh sambil ngeliatin pemandangan alam yang cakep bener. Siang-nye kite pake buat istirahat dan nikmatin udara same pemandangan yang ade di entu tempat wisata alam. Terus pas sore, kite pake waktunye buat ngegares sambil bekoar sono-sini. Aye sama sodarenye aye sempet ningkring-ningkring sekitar entu wisata alam. Terus pas malemnye, udaranye makin dingin bener. Tapi tenang aje, udeh ade api unggun, sosis bakar, jagung bakar, dan badogan laennye biar kite kagak kedinginan. Pengalaman kemping di entu wisata alam emang oke bener. Makasih ye, Ncing!
Selain pembersih rumah seperti sapu atau pel, kite juga perlu rasanye membeli mesin cuci untuk membersihkan pakaian saat di rumah kalo ada kelapangan rezeki. Soalnye makin kesiniin waktu makin cepet aje, rasanye kite perlu bisa menggunakan waktu sebaik mungki. Sebagai anak muda +62 yang anti ribet dan praktis, penting sekali untuk memilih mesin cuci affordable namun dilengkapi dengan fitur-fitur lengkap layaknye mesin cuci high end. Ade nih yang baru ya ntu kite bisa membeli Mesin Cuci 1 tabung Zeromatic Laguna dari POLYTRON. Fungsinye ntu tentu aje bukan sekadar untuk membersihkan aje, jika kamu membeli mesin cuci dengan kualitas terbaik, otomatis pakaian menjadi lebih awet.
Zaman SD ama SMP waktu aye pan blom ade tuh futsal buat perempuan, jadi aye udeh kebal kalo maen futsal ama laki-laki. Karna kaga ada wadah aye buat maen futsal, trus juga kaga ada temen maen sesama perempuan, ya aye mah ngikut bae adu futsal antar geng bocah-bocah laki. Sering banget tuh aye diremehin karna takut ngeja nangis anak perempuan. Tapi aye mah kaga kecil ati, tetep aye hadepin karna die pan kaga tau kemampuan aye. Akhirnye pas maen, group laki lawan tuh malah ketar ketir ama permaenan futsal aye karna aye gesit juga tendangannye kaga pernah melenceng trus larinye juga kuat.
Salah satu dari bejibunnye tokoh ke agamaan di Indonesia, karena ntu negara-negara boleh di bilang mayoritasnye ntu umat Islam. Rasanye tentu kite perlu bahas Ahmad Dahlan, selaku pendiri organisasi Muhammadiyah yang sampai saat ini masih ada. Beliau menjadi pemuka agama karena sudah mendapatkannye turunan dari keluarganye. Babehnye beliau adalah seorang khatib mesjid besar di Kesultanan Yogyakarta, beliau bernama Abu Bakar, sedangkan enyaknye beliau bernama Siti Aminah seorang anaknye penghulu. Makanye dari kecilnye Kiyai Haji Ahmad Dahlan memiliki lingkungan yang udeh cukup paham agama secara baik. Beliau mendapatkan atau memiliki lingkungan pendidikan pesantren, makanye udeh nyerep dari kecil beliau udeh paham tentang pengetahuannye dengan agama, dan bahasa Arab.
Elu overweight atau bahkan obesitas? Atau elu mau olahraga tapi kagaka ade waktu buat lakuinnye di luar, males keluar, atau kagak ade duit buat nge-gym, atau kagak ade duit buat beli alat olahraga? Nah sebenernye ade beragam olahraga yang gampang buat dilakuin. Sejak aye kelas 2 SMA dan pengen ngurusin badan, aye entu tinggal di asrama. Otomatis aye kagak bisa keluar buat nge-gym, jogging, dan kagak bisa beli alat-alat olahraganye. Makenye aye lakuin olahraga-olahraga praktis yang cuma kudu dipelajarin gerakannye, tapi bisa dilakuin sendiri sama udeh belaajr, kagak perlu pake alat, bisa kapan pun dan di mane pun. Olahraga ringan yang gampang aye lakuin pas entu adalah sit up, wall sit, plank, dan beberape senam lantai laennye. Nyok mulai cari tau olahraga ringan laennye!
Dari tadi kita ngomongin olahraga-olahraga yang di aer. Kali ini kita kulik olahraga alam juga, tapi di gunung-gunung. Olahraga naek gunung. Sekarang ini udah banyak banget yang nyobain. Biasanya anak-anak muda yang pengen nyari pengalaman pengen nyobain buat naek gunung. Itu gara-gara liat foto orang yang udah pernah naek gunung atawa denger cerita pengalaman orang-orang yang pernah ngerasain, katanya gunung itu cakep apalagi kalo udah ampe puncak pemandangannya nyegerin mata banget. Walopun keliatannya cakep, naek gunung itu banyak banget tantangannya, kayak jalanannya yang terjal, dingin, cuacanya juga kagak nentu. Makanya, kita kagak bisa ngegampangin olahraga naek gunung ini. Persiapannya kudu lengkep, fisik ama mental juga kudu kuat buat naek gunung.
Pekan Olahraga Nasional atawa PON pertama kali diadain taun 1948. PON ini diadain ama Komite Olahraga Nasional Indonesia (KONI). Pas ada di taun 1948 itu, PON dibikin atas keputusan Persatuan Olahraga Republik Indonesia (PORI). Pertandingan PON ini diikutin ama semua provinsi di Indonesia yang waktu itu rencananya mau diadain dua taun sekali. Waktu itu, selaen PORI ada juga KORI (Komite Olahraga Republik Indonesia. Nah, KORI ini mau ngikutin Indonesia olimpiade 1948 di London, tapi gagal gara-gara kagak menuhin kriteria. Nah, PORI ama KORI pengen ngejaga semanget atlit-atlit yang udah nyiapin buat tanding. Dari situ, dibikinlah PON ini. Selaen itu, PORI juga mau ngidupin lagi kompetisi olahraga yang sebelomnya pernah diadain Ikatan Sport Indonesia (ISI). Waktu itu, taun 1938 ama 1942, nama kompetisinya ISI Sportweek atawa Pekan Olahraga.